Wiyosipun kangmas. Kula ngaturi uninga, yèn rayi sampeyan kangmas Sumarêja, sapunika kakêrsakakên dados dêmang ing dhistrik Sulang, rêgènsêkap Rêmbang, dene ingkang gêntosi dados litnan, rayi sampeyan kangmas Martarêja, saha sampun sami tampi bêslit saking Bêtawi, kaping 2 ingkang sarêng sêrat punika kula ngaturakên 1 dhuwung kinalah, kalayan 1 têngkêl kajêng cêndhana, wontêna karsa sampeyan paring pitulung nyarungi branggah, inggih kasopak kimawon. Dene kajêng wau sampeyan damêl sarungan branggah 2, ingkang 1 dhuwung kinatah wau, kang 1 sampeyan damêl cawangan kimawon. Sokur wontên sêbelanipun sarungan gayaman saking 2 utawi satunggil. Dene ingkang gadhah rayi sampeyan pun kakang Suradiwirya, dêmang dhistrik Pêlêm. Dene wau dhuwung tuwin sarungan, sagêda kabêkta antukipun, Sêtrabaya. Wondene lampahipun Sêtrabaya punika kula kèn mêthuk rayi sampeyan pun Darab.